[{"text_idx": "#000001", "text": "Dyffryn coediog 10 hectar (25 acer) ac ynddo gyfoeth o fywyd gwyllt a hanes ydy Gwarchodfa Natur Leol Nant y Pandy."}, {"text_idx": "#000002", "text": "Cafodd yr ardal ei gwella yn cynnwys llwybr bordau pren sy\u2019n ymdroelli ar hyd Afon Cefni, tair pont droed newydd o goed derw, cerfluniau yn cynnwys, ymysg pethau eraill, gwas y neidr enfawr, hadau planhigion anferthol a choed derw wedi eu hollti i ddatgelu\u2019r gerdd \u2018Nant y Pandy\u2019 gan y bardd lleol, Rolant o Fo\u0302n.\nMae\u2019r llwybr bordau pren yn caniatau i bawb fynd i sawl rhan o warchodfa. Rheolir Nant y Pandy gan Wasanaeth Cefn Gwlad Cyngor Sir Ynys Mo\u0302n."}, {"text_idx": "#000003", "text": "Coed derw digoes, ynn a cheirios gwyllt sydd i\u2019w gweld yn bennaf mewn rhannau o\u2019r coetir gyda sioe ysblennydd o glychau\u2019r gog yn y gwanwyn. Mae rhannau eraill, coed sycamorwydden ac ambell i onnen sydd i\u2019w gweld gyda phentwr o redyn a mwsog a blodau \u2018r goedwig megis blodau\u2019r gwynt."}, {"text_idx": "#000004", "text": "Plannwyd castanwydd, ffawydd a phinwydd gwyllt yng Nghoed Plas a gwelir yno garped o gennin Pedr yn y gwanwyn."}, {"text_idx": "#000006", "text": "Mae adar i\u2019w gweld yma drwy\u2019r flwyddyn: mae\u2019r titw tomos las a\u2019r titw mawr yn nythu yn y coed a\u2019r la\u0302r ddwr hithau yn nythu wrth y dw\u0302r; mae\u2019r dryw a\u2019r siglen lwyd yn enghreifftiau o\u2019r adar bach sydd i\u2019w gweld yn aml o\u2019r llwybr bordiau pren a gwelir adar mwy megis y gigfran, y boncath a\u2019r cre\u0308yr yn hedfan uwchben. Mae modd gweld glas y dorlan hefyd yn fflach o las trydanol neu drochwr yn siglo i fyny ac i lawr ar hyd yr afon. Gellir clywed y dylluan frech a\u2019i gweld yn aml hefyd yn y coetir yn y nos.\nGellir gweld pysgod megis y brithyll, y cochiad a\u2019r pysgodyn garw yn y Llyn Pwmp ac o bryd i\u2019w gilydd daw siwin a\u2019r slywen i ymweld."}, {"text_idx": "#000007", "text": "Mae mamaliaid yn fwy anodd o lawer i\u2019w gweld. Efallai na fydd modd gweld y llwynog, dim ond clywed ei arogl ar draws llwybr. Gellir gweld olion y llygoden goch a llygoden y maes yn y darnau o gnau cyll sy\u2019n cael eu gadael ganddynt. Wrth iddi dywyllu, mae modd gweld 8 allan o\u2019r 16 math o ystlum sydd ym Mhrydain."}]